DEĊIŻJONI TAL-KUMMISSJONI
tat-28 ta' April 2006
li temenda d-Deċiżjonijiet 2005/710/KE, 2005/733/KE u 2005/758/KE fir-rigward ta' estensjoni tal-perjodu ta' l-applikazzjoni tagħhom għal ċerti miżuri ta' protezzjoni fir-rigward ta' influwenza tat-tjur b'patoġeniċità għolja fir-Rumanija, it-Turkija u l-Kroazja
(innotifikata taħt dokument numru C(2006) 1710)
(Test b'relevanza għaż-ŻEE)
(2006/321/KE)
IL-KUMMISSJONI TAL-KOMUNITAJIET EWROPEJ
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 91/496/KEE tal-15 ta' Lulju 1991 li tistabbilixxi l-prinċipji li jirregolaw l-organizzazzjoni ta' kontrolli veterinarji fuq annimali li jidħlu fil-Komunità minn pajjiżi terzi u li temenda d-Direttivi 89/662/KEE, 90/425/KEE u 90/675/KEE (1), u partikolarment l-Artikolu 18(7) tagħha,
Wara li kkunsidrat id-Direttiva tal-Kunsill 97/78/KE tat-18 ta' Diċembru 1997 li tistabbilixxi l-prinċipji li jirregolaw l-organizzazzjoni tal-verifiki veterinarji fuq prodotti li jidħlu fil-Komunità minn pajjiżi terzi (2), u b'mod partikolari l-Artikolu 22(6) tagħha,
Billi:
(1)
L-influwenza tat-tjur hija marda virali infettiva fit-tjur ta' l-irziezet u l-għasafar, li tikkawża mortalità u disturbi li malajr jistgħu jiżviluppaw fi proporzjonijiet epiżootiċi li kapaċi jwasslu għal theddida serja għas-saħħa pubblika u dik ta' l-annimali u li jnaqqsu sew il-profittabbiltà tat-trobbija tat-tjur ta' l-irziezet. Hemm riskju li l-aġent tal-marda jista' jiddaħħal fil-Komunità permezz tal-kummerċ internazzjonali fit-tjur ħajjin, l-għasafar ħajjin għajr tjur ta' l-irziezet u ċerti prodotti tagħhom.
(2)
Wara t-tifqigħa ta' l-influwenza tat-tjur, ikkawżata minn razza tal-vajrus H5N1 b'patoġeniċità għolja, fix-Xlokk ta' l-Ażja f'Diċembru 2003, il-Kummissjoni adottat bosta miżuri ta' ħarsien marbuta ma' l-influwenza tat-tjur. Dawn il-miżuri inkludew, b'mod partikolari, id-Deċiżjoni tal-Kummissjoni 2005/710/KE tat-13 ta' Ottubru 2005 dwar ċerti miżuri ta' protezzjoni fir-rigward ta' influwenza tat-tjur b'patoġeniċità għolja fir-Rumanija (3), id-Deċiżjoni tal-Kummissjoni 2005/733/KE tad-19 ta' Ottubru 2005 dwar ċerti miżuri ta' protezzjoni fir-rigward ta' suspett ta' influwenza tat-tjur b'patoġeniċità għolja fit-Turkija u li tirrevoka d-Deċiżjoni 2005/705/KE (4) u d-Deċiżjoni tal-Kummissjoni 2005/758/KE tas-27 ta' Ottubru 2005 dwar ċerti miżuri ta' protezzjoni fir-rigward ta' suspett ta' influwenza tat-tjur b'patoġeniċità għolja fil-Kroazja u li tirrevoka d-Deċiżjoni 2005/749/KE (5).
(3)
Minn mindu ġew adottati d-Deċiżjonijiet 2005/710/KE, 2005/733/KE and 2005/758/KE, ġew ikkonfermati każi ġodda ta' influwenza tat-tjur waqt ios-sorvlejanza fir-Rumanija, it-Turkija u l-Kroazja. Skond dan, ir-restrizzjonijiet f'dawn id-Deċiżjonijiet li għandhom x'jaqsmu ma' dawk il-pajjiżi għandhom jitkomplew billi jittawwlilhom il-perjodu ta' applikazzjoni sal-31 ta' Lulju 2006.
(4)
Id-Deċiżjonijiet 2005/710/KEE, 2005/733/KEE u 2005/758/KE għandhom għalhekk jiġu emendati skond dan.
(5)
Il-miżuri previsti f'dan ir-Regolament huma fi qbil ma' l-opinjoni tal-Kumitat Permanenti dwar il-Katina Alimentari u s-Saħħa ta' l-Annimali,
ADOTTAT DIN ID-DEĊIŻJONI:
Artikolu 1
Fl-Artikolu 4 tad-Deċiżjoni Nru 2005/710/KEE, id-data “it-30 ta' April 2006” hija mibdula bi “il-31 ta' Lulju 2006”.
Artikolu 2
Fl-Artikolu 6 tad-Deċiżjoni Nru 2005/733/KEE, id-data “it-30 ta' April 2006” hija mibdula bi “il-31 ta' Lulju 2006”.
Artikolu 3
Fl-Artikolu 5 tad-Deċiżjoni Nru 2005/758/KEE, id-data “it-30 ta' April 2006” hija mibdula bi “il-31 ta' Lulju 2006”.
Artikolu 4
L-Istati Membri ser jieħdu minnufih l-miżuri meħtieġa biex jikkonfromaw ma' din id-Deċiżjoni u jippubblikaw dawk il-miżuri. Huma għandhom jinfurmaw immedjatament lill-Kummissjoni dwar dan.
Artikolu 5
Din id-Deċiżjoni hija indirizzata lill-Istati Membri.
Magħmul fi Brussell, nhar it-28 ta' April 2006.